Document ID: 32006D0389

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 15ης Μαΐου 2006
που επιτρέπει στη Δημοκρατία της Λιθουανίας να εφαρμόσει ένα ειδικό μέτρο κατά παρέκκλιση από το άρθρο 11 και από το άρθρο 28ε της έκτης οδηγίας 77/388/ΕΟΚ που αφορά την εναρμόνιση των νομοθεσιών των κρατών μελών σχετικά με τους φόρους κύκλου εργασιών
(2006/389/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την έκτη οδηγία 77/388/ΕΟΚ του Συμβουλίου, της 17ης Μαΐου 1977, για την εναρμόνιση των νομοθεσιών των κρατών μελών σχετικά με τους φόρους κύκλου εργασιών - κοινό σύστημα φόρου προστιθέμενης αξίας: ομοιόμορφη φορολογική βάση (1), και ιδίως το άρθρο 27,
την πρόταση της Επιτροπής,
Εκτιμώντας τα ακόλουθα:
(1)
Σύμφωνα με το άρθρο 27 παράγραφος 1 της οδηγίας 77/388/ΕΟΚ, το Συμβούλιο, αποφασίζοντας ομόφωνα κατόπιν πρότασης της Επιτροπής, μπορεί να επιτρέπει σε οποιοδήποτε κράτος μέλος να λάβει ειδικά μέτρα κατά παρέκκλιση από την εν λόγω οδηγία με σκοπό την απλοποίηση της διαδικασίας είσπραξης των φόρων ή την αποτροπή ορισμένων περιπτώσεων φοροδιαφυγής ή φοροαποφυγής.
(2)
Με επιστολές της στις 3 Αυγούστου 2004 και στις 16 Δεκεμβρίου 2004 η Δημοκρατία της Λιθουανίας (εφεξής «Λιθουανία») ζήτησε την άδεια εφαρμογής ενός ειδικού μέτρου κατά παρέκκλιση από τις διατάξεις της οδηγίας 77/388/ΕΟΚ, που αφορούν το φορολογήσιμο ποσό όσον αφορά το ΦΠΑ.
(3)
Σύμφωνα με το άρθρο 27 παράγραφος 2 της οδηγίας 77/388/ΕΟΚ, η Επιτροπή ενημέρωσε με επιστολή της της 7ης Ιουνίου 2005 τα άλλα κράτη μέλη σχετικά με την αίτηση της Λιθουανίας. Με επιστολή της της 14ης Ιουνίου 2005 η Επιτροπή ενημέρωσε τη Λιθουανία ότι διέθετε όλες τις πληροφορίες που έκρινε αναγκαίες για την εξέταση του αιτήματος.
(4)
Σύμφωνα με το άρθρο 11Α παράγραφος 1 στοιχείο α) της οδηγίας 77/388/ΕΟΚ, φορολογητέο ποσό κάθε προμήθειας όσον αφορά το φόρο προστιθέμενης αξίας (ΦΠΑ) είναι οτιδήποτε αποτελεί την αντιπαροχή που καταβάλλεται για την προμήθεια. Το άρθρο 28ε παράγραφος 1 της ίδιας οδηγίας προβλέπει το φορολογητέο ποσό για τις ενδοκοινοτικές αγορές όσον αφορά το άρθρο 11A.
(5)
Το μέτρο για το οποίο ζητείται άδεια παρέκκλισης έχει ως στόχο την καταπολέμηση της φοροδιαφυγής που προκύπτει από τις αυξομειώσεις του φορολογητέου ποσού για προμήθειες αγαθών και υπηρεσιών και ενδοκοινοτικές αποκτήσεις που υπόκεινται σε ΦΠΑ στις περιπτώσεις που ένα από τα συναλλασσόμενα μέρη δεν έχει πλήρες δικαίωμα έκπτωσης.
(6)
Το μέτρο θα πρέπει να αφορά συγκεκριμένες περιπτώσεις και να εφαρμόζεται μόνο σε περιπτώσεις διαφυγής ή αποφυγής του ΦΠΑ και μόνο όταν πληρούνται ορισμένες προϋποθέσεις. Για το λόγο αυτό είναι ανάλογο προς τον επιδιωκόμενο στόχο.
(7)
Παρόμοιες άδειες παρέκκλισης έχουν χορηγηθεί και σε άλλα κράτη μέλη, προκειμένου να καταπολεμηθεί η φοροδιαφυγή και η φοροαποφυγή, και έχουν αποδειχθεί αποτελεσματικές.
(8)
Οι παρεκκλίσεις σύμφωνα με το άρθρο 27 της οδηγίας 77/388/ΕΟΚ, οι οποίες έχουν ως στόχο την καταπολέμηση της αποφυγής του ΦΠΑ σε σχέση με το φορολογητέο ποσό των προμηθειών μεταξύ συνδεόμενων προσώπων περιλαμβάνονται στην πρόταση της Επιτροπής, της 16ης Μαρτίου 2005, για την έκδοση μιας οδηγίας εξορθολογισμού ορισμένων από τις παρεκκλίσεις σύμφωνα με αυτό το άρθρο (2). Για το λόγο αυτό η περίοδος εφαρμογής αυτής της παρέκκλισης θα πρέπει να λήξει την ημέρα που θα τεθεί σε εφαρμογή η εν λόγω οδηγία.
(9)
Η παρούσα παρέκκλιση θα διασφαλίσει το ποσό του ΦΠΑ που οφείλεται στο τελικό στάδιο της κατανάλωσης και δεν έχει καμία αρνητική επίπτωση στους ίδιους πόρους των Κοινοτήτων όσον αφορά το ΦΠΑ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση από το άρθρο 11A παράγραφος 1 στοιχείο α) και από το άρθρο 28ε της οδηγίας 77/388/ΕΟΚ η Λιθουανία εξουσιοδοτείται να λαμβάνει ως βάση υπολογισμού του φορολογητέου ποσού για προμήθειες αγαθών ή υπηρεσιών ή για ενδοκοινοτικές αποκτήσεις αγαθών την κανονική τους αξία, όπως προβλέπεται στο άρθρο 11A παράγραφος 1 στοιχείο δ) της εν λόγω οδηγίας στις ακόλουθες περιπτώσεις:
α)
στις περιπτώσεις που η αντιπαροχή είναι σημαντικά χαμηλότερη από την αξία της ελεύθερης αγοράς και ο παραλήπτης, ή ο αποκτών στην περίπτωση των ενδοκοινοτικών αποκτήσεων, δεν έχει πλήρες δικαίωμα έκπτωσης βάσει του άρθρου 17 της οδηγίας 77/388/ΕΟΚ·
β)
στις περιπτώσεις που η αντιπαροχή είναι σημαντικά μεγαλύτερη από την κανονική αξία και ο προμηθευτής δεν έχει πλήρες δικαίωμα έκπτωσης βάσει του άρθρου 17 της οδηγίας 77/388/ΕΟΚ.
Το παρόν μέτρο μπορεί να χρησιμοποιηθεί μόνο για την παρεμπόδιση της φοροδιαφυγής ή της φοροαποφυγής και όταν η αντιπαροχή βάσει της οποίας θα υπολογιζόταν άλλως το φορολογητέο ποσό έχει επηρεασθεί από οικογενειακούς, διαχειριστικούς, ιδιοκτησιακούς, οικονομικούς ή νομικούς δεσμούς όπως αυτοί ορίζονται στην εθνική νομοθεσία. Για τους σκοπούς αυτούς οι νομικοί δεσμοί περιλαμβάνουν επίσης την επίσημη σχέση μεταξύ εργοδότη και εργαζόμενου.
Άρθρο 2
Η εξουσιοδότηση που χορηγείται βάσει του άρθρου 1 λήγει την ημερομηνία κατά την οποία τίθεται σε ισχύ η οδηγία για τον εξορθολογισμό των παρεκκλίσεων σύμφωνα με το άρθρο 27 της οδηγίας 77/388/ΕΟΚ, που έχουν ως στόχο την καταπολέμηση της διαφυγής ή της αποφυγής του ΦΠΑ μέσω της τιμολόγησης των προμηθειών ανάμεσα σε συνδεόμενα πρόσωπα, ή στις 31 Δεκεμβρίου 2009, ανάλογα με το ποια ημερομηνία θα προηγηθεί.
Άρθρο 3
Η παρούσα οδηγία απευθύνεται στη Δημοκρατία της Λιθουανίας.
Βρυξέλλες, 15 Μαΐου 2006.

Labels: 2
11
3
18
15